
RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

LĒMUMS

Rīgā

	03.07.2024.
	Nr. RD-24-3777-lē

	
	(prot. Nr. 124, 67. §)


Par atkritumu apsaimniekošanas reģionālā centra izveidošanu un pārvaldes uzdevumu deleģēšanu

Pašvaldību likuma 4. panta pirmās daļas 1. punktā noteikts, ka viena no pašvaldības autonomajām funkcijām ir organizēt iedzīvotājiem sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds. Savukārt Pašvaldību likuma 10. panta pirmās daļas 21. punkts noteic, ka tikai pašvaldības domes kompetencē ir pieņemt lēmumus citos ārējos normatīvajos aktos paredzētajos gadījumos.

[1] Ar Ministru kabineta 22.01.2021.  rīkojumu Nr. 45 ir apstiprināts Atkritumu apsaimniekošanas valsts plāns 2021.–2028. gadam (turpmāk – Plāns).

Vienlaikus ar atkritumu apsaimniekošanas reģionu robežu pārskatīšanu Plānā tika vērtēta arī atkritumu apglabāšanas poligonu turpmākā ekspluatācija, atsevišķu to funkciju pildīšanas iespējas un lietderība. Izskatot atkritumu apglabāšanas poligonu turpmākās darbības alternatīvas un izvērtējot izskatītās priekšrocības un trūkumus, Plānā rekomendēts īstenot poligonu specializācijas scenāriju, saglabājot visu poligonu ekspluatāciju, bet diferencējot poligonos veicamo atkritumu apsaimniekošanas darbību klāstu, pārveidojot tos par  atkritumu apsaimniekošanas reģionālajiem centriem (turpmāk arī – AARC).

Ministru kabineta 13.06.2023.  noteikumu Nr. 301 “Noteikumi par atkritumu apsaimniekošanas reģioniem” (turpmāk – Noteikumi Nr. 301) 2.3. apakšpunktā noteikts, ka viens no Latvijas atkritumu apsaimniekošanas reģioniem ir Viduslatvijas atkritumu apsaimniekošanas reģions, savukārt minēto noteikumu pielikuma 3. tabulā ir noteikts, ka Viduslatvijas atkritumu apsaimniekošanas reģionā ietilpst Rīgas valstspilsētas, Jelgavas valstspilsētas, Ādažu novada, Bauskas novada, Dobeles novada, Jelgavas novada, Ķekavas novada, Mārupes novada, Ogres novada, Olaines novada, Ropažu novada, Salaspils novada un Siguldas novada administratīvā teritorija.

Atbilstošo Plānā izdarītajiem secinājumiem vienā atkritumu apsaimniekošanas reģionā, izņemot Viduslatvijas atkritumu apsaimniekošanas reģionu, vidējā termiņā primāri ir nepieciešams viens atkritumu poligons atkritumu apglabāšanas darbību veikšanai. Ņemot vērā Viduslatvijas atkritumu apsaimniekošanas reģiona kopējo atkritumu apjomu, tajā skaitā poligonā “Brakšķi” prognozēto atkritumu plūsmu,  piecu atkritumu apsaimniekošanas reģionu modelī, kas apstiprināts ar Noteikumiem Nr. 301, paredzēts, ka Viduslatvijas atkritumu apsaimniekošanas reģionā darbību turpina divi atkritumu poligoni – “Getliņi” un “Brakšķi”.

Viduslatvijas atkritumu apsaimniekošanas reģionā ietilpstošās pašvaldības vienojās, ka Jelgavas valstspilsēta, Jelgavas novads un Dobeles novads (pašvaldības, kuru administratīvajā teritorijā savāktie atkritumi tiek nodoti apsaimniekošanai atkritumu poligonā “Brakšķi”) izstrādā Viduslatvijas atkritumu apsaimniekošanas reģiona Jelgavas valstspilsētas, Dobeles un Jelgavas novadu atkritumu apsaimniekošanas reģionālo plānu 2023.–2027. gadam, savukārt Rīgas valstspilsēta, Ādažu, Bauskas, Ķekavas, Mārupes, Ogres, Olaines, Ropažu, Salaspils un Siguldas novads (pašvaldības, kuru administratīvajā teritorijā savāktie atkritumi tiek nodoti apsaimniekošanai atkritumu poligonā “Getliņi”) izstrādā Viduslatvijas reģionālo atkritumu apsaimniekošanas plānu 2024.–2028. gadam (Rīgas valstspilsēta, Ādažu, Bauskas, Ķekavas, Mārupes, Ogres, Olaines, Ropažu, Salaspils un Siguldas novads) (turpmāk – VLRAAP).

Ar Rīgas domes 03.07.2024.  lēmumu Nr. RD-24-3776-lē tika apstiprināts VLRAAP. Tas paredz paplašināt atkritumu dalītās vākšanas sistēmu, attīstīt atkritumu apsaimniekošanas institucionālo sistēmu, veidojot spēcīgāku atkritumu apsaimniekošanas reģionu, un īstenot aprites ekonomikas principus, lai būtiski palielinātu atkritumu pārstrādi un samazinātu apglabājamo atkritumu apjomus, kā arī, ievērojot Plānā noteikto, lai nodrošinātu izvirzīto mērķu sadzīves atkritumu apsaimniekošanas jomā sasniegšanu.
Atkritumu apsaimniekošanas likuma  1. panta pirmās daļas 29. punkts nosaka, ka AARC ir publiskas personas, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētos pārvaldes uzdevumus, īstenojot atkritumu apsaimniekošanas valsts plānā un atkritumu apsaimniekošanas reģionālajā plānā noteiktos atkritumu apsaimniekošanas mērķus.

Atkritumu apsaimniekošanas likuma pārejas noteikumu 56. punktā noteikts, ka pašvaldības izveido AARC līdz 30.06.2024.

Plāna 4.3. sadaļā norādīts, ka AARC ir pašvaldību veidoti vai konkursa kārtībā pašvaldību izvēlēti atkritumu apsaimniekošanas operatori, kuriem ar saglabātu poligona darbību tiek noteiktas šādas funkcijas: atkritumu sagatavošana reģenerācijai un pārstrādei, bioloģisko atkritumu pārstrāde, atkritumu apglabāšana, atkritumu pārkraušana. Savukārt Plāna 4.5. sadaļā citstarp minēts, ka AARC izveides pamatā būs sadzīves atkritumu apsaimniekošanas poligoni, izmantojot pieejamo atkritumu apsaimniekošanas infrastruktūru un veicinot simbiozi starp reģiona komersantiem un pašvaldībām aprites ekonomikas ieviešanai. Viduslatvijas atkritumu apsaimniekošanas reģionā izveido divus AARC uz atkritumu poligonu “Getliņi” un “Brakšķi” bāzes, un tiem katram ir savs atkritumu apsaimniekošanas tarifs. 

Tāpat Plāna 4.5. sadaļā noteikts, ka AARC komersantus pašvaldības veido atbilstoši atkritumu apsaimniekošanas reģionā ietilpstošo pašvaldību lēmumam un atkritumu apsaimniekošanas reģionālajā plānā noteiktajam vienā no šādiem veidiem: esošā sadzīves atkritumu apglabāšanas poligona operatora pamatkapitāla palielināšana, iesaistoties atkritumu apsaimniekošanas reģiona zonā ietilpstošajām pašvaldībām; jauna komersanta (piemēram, reorganizācijas ceļā) dibināšana; kā AARC komersanti var palikt esošie sadzīves atkritumu apglabāšanas poligona operatori, nemainoties īpašnieku sastāvam.

Atkritumu poligonu “Getliņi” šobrīd apsaimnieko SIA “Getliņi EKO”, kas ir publiski privāta kapitālsabiedrība, kurā Rīgas valstspilsētas pašvaldībai (turpmāk arī – Pašvaldība),  pieder 97,7 % kapitālsabiedrības kapitāldaļu, savukārt Ropažu novada pašvaldībai pieder 2,3 % kapitālsabiedrības kapitāldaļu. SIA “Getliņi EKO” ir nepieciešamās atļaujas piesārņojošu darbību, atkritumu apsaimniekošanas darbību veikšanai, licence atkritumu apglabāšanas sabiedriskā pakalpojuma sniegšanai, kā arī ievērojama pieredze un zināšanas atkritumu apsaimniekošanas nozarē. Tādējādi Pašvaldības ieskatā nav pamata izskatīt jauna komersanta dibināšanas scenāriju un nosakāms, ka par Viduslatvijas AARC komersantu kļūst esošais sadzīves atkritumu apglabāšanas poligona operators – SIA “Getliņi EKO”, nemainoties tās īpašnieku sastāvam. Nostiprinot SIA “Getliņi EKO” kā AARC funkciju īstenojošās kapitālsabiedrības statusu, visām Plānā ietvertajām pašvaldībām būtu nodrošinātas iespējas deleģēt uzdevumus SIA “Getliņi EKO” kā AARC, savukārt AARC īstenot uzdevumus attiecīgajā teritorijā. 

Vienlaikus 16.03.2023. pieņemtā likuma “Grozījumi Atkritumu apsaimniekošanas likumā” anotācijā citstarp ir norādīts, ka atkritumu apsaimniekošanas reģionālo centru veido kā publisku kapitālsabiedrību, ievērojot Publiskas personas kapitāla daļu un kapitālsabiedrību pārvaldības likuma, kā arī Valsts pārvaldes iekārtas likuma 88. panta noteikumus. Publiskai personai izvērtējums būtu jāveic arī gadījumos, kad publiskas personas kapitālsabiedrība vēlas paplašināt savu darbību.

Rīgas dome 01.12.2021. gada  pieņēma lēmumu Nr. 1049 “Par Rīgas valstspilsētas pašvaldības tiešās līdzdalības saglabāšanu SIA “Getliņi EKO””, kurā nolemts saglabāt Pašvaldības tiešo līdzdalību SIA “Getliņi EKO” un atzīt to par atbilstošu Publiskas personas kapitāla daļu un kapitālsabiedrību pārvaldības likuma 4. panta nosacījumiem, vienlaikus nosakot, ka SIA “Getliņi EKO” vispārējais stratēģiskais mērķis ir nodrošināt kvalitatīvu pieņemto atkritumu apsaimniekošanu un sabiedrības informēšanu, lai samazinātu vides piesārņojumu un noglabājamo atkritumu apjomu,  veicinot efektīvu resursu izmantošanu un aprites ekonomiku.

Salīdzinot 2021. gadā veikto Pašvaldības līdzdalības izvērtējumu SIA “Getliņi EKO” ar pašreizējo situāciju, secināms, ka situācija pēc būtības nav mainījusies, turklāt arī pēc tam, kad SIA “Getliņi EKO” kļūs par vienu no Viduslatvijas AARC, tās darbības paplašināšana būs cieši saistīta ar jau pašreiz noteiktajiem mērķiem, proti, sadzīves atkritumu apsaimniekošanas sistēmas uzturēšanu un attīstību.

Atkritumu apsaimniekošana ir saistīta ne tikai ar vides aizsardzību, vides kvalitātes saglabāšanu un atjaunošanu, dabas resursu ilgtspējīgu izmantošanu, sabiedrības veselību un drošību, kas pašas par sevi ir stratēģiski svarīgas nozares, bet no tās ir atkarīgas arī visas pārējās ekonomikas nozares. Ņemot vērā, ka pašvaldībām ir pienākums rūpēties par to iedzīvotāju tiesībām dzīvot labvēlīgā vidē, gādājot par sabiedrības labklājības, vides un ekonomikas integrētu un līdzsvarotu attīstību, kas apmierina iedzīvotāju pašreizējās sociālās un ekonomiskās vajadzības un nodrošina vides aizsardzības prasību ievērošanu, šī mērķa sasniegšanā būtiska ir atkritumu apsaimniekošanas pakalpojumu nodrošināšana iedzīvotājiem, līdzdarbojoties atbilstošas sistēmas (tajā skaitā infrastruktūras objektu) izveidē un tās efektīvā uzturēšanā un attīstībā. Tā ir infrastruktūra un pakalpojumi, kas eksistenciāli nepieciešami pašvaldības pilnvērtīgai funkcionēšanai un drošas, kvalitatīvas dzīves vides nodrošināšanai, tādējādi secināms, ka atkritumu apsaimniekošanas nozare joprojām ir atzīstama par stratēģiski svarīgu.

Pamatojoties uz visu iepriekš norādīto, tostarp ar Rīgas domes 01.12.2021.  lēmumu Nr. 1049 apstiprinātajā Pašvaldības līdzdalības SIA “Getliņi EKO” izvērtējumā paustos apsvērumus, Pašvaldība atzīst, ka pastāv Valsts pārvaldes iekārtas likuma 88. panta pirmās daļas 2. punktā noteiktais priekšnoteikums publiskas personas līdzdalībai kapitālsabiedrībā. SIA “Getliņi EKO” darbības rezultātā tiek radīti tādi pakalpojumi, kas ir stratēģiski svarīgi Pašvaldības administratīvās teritorijas attīstībai, un Pašvaldības līdzdalības saglabāšana SIA “Getliņi EKO” ir pamatota no ekonomiskā viedokļa un atbilst konkurenci regulējošajiem tiesību aktiem. Tādējādi Pašvaldība uzskata, ka arī pēc tam, kad 
SIA “Getliņi EKO” kļūs par vienu no Viduslatvijas AARC, ir atbalstāma Pašvaldības līdzdalība SIA “Getliņi EKO”, vienlaikus ar normatīvajos aktos noteiktu regularitāti veicot līdzdalības saglabāšanas pārbaudi.

Ievērojot iepriekšminēto, kā arī ņemot vērā Plānā un VLRAAP ietvertos apsvērumus attiecībā uz AARC izveidi, ir pamats secināt, ka visefektīvākais un lietderīgais Viduslatvijas AARC izveides modelis ir esošā sadzīves atkritumu poligona “Getliņi” operatora – SIA “Getliņi EKO” – noteikšana par vienu no Viduslatvijas AARC. Ņemot vērā šajā lēmumā un VLRAAP ietvertos faktus un secinājumus, Pašvaldības ieskatā nepastāv šķēršļi par vienu no Viduslatvijas AARC noteikt SIA “Getliņi EKO”.

[2] Pašvaldību likuma 3. panta pirmajā daļā noteikts, ka pašvaldības kompetenci nosaka ārējie normatīvie akti un saskaņā ar likumu noslēgtie publisko tiesību līgumi. Savukārt Pašvaldību likuma 7. pantā ir paredzēts, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai.

Saskaņā ar Valsts pārvaldes iekārtas likuma 40. panta pirmo un otro daļu pašvaldība var deleģēt privātpersonai pārvaldes uzdevumu, ja pilnvarotā persona attiecīgo uzdevumu var veikt efektīvāk, un privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot Valsts pārvaldes iekārtas likuma 41. panta otrās un trešās daļas noteikumus.

Valsts pārvaldes iekārtas likuma 42. panta pirmajā daļā noteikts, ka privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.

SIA “Getliņi EKO” ir dibināta 21.11.1997. ar mērķi nodarboties ar atkritumu deponēšanu, apstrādi un pārstrādi atbilstoši vides aizsardzības prasībām, ieviešot jaunas videi draudzīgas atkritumu apstrādes tehnoloģijas. Minētā kapitālsabiedrība jau ilglaicīgi apsaimnieko lielāko cieto sadzīves atkritumu poligonu Baltijas valstīs – “Getliņi”. Poligons ir viens no modernākajiem Eiropā, šobrīd tas tiek veidots un attīstīts kā mūsdienīgs un drošs atkritumu pārstrādes centrs. Poligonā tiek apsaimniekoti sadzīves atkritumi, bioloģiskie atkritumi, ražošanas un būvniecības atkritumi, kas radušies Viduslatvijas atkritumu apsaimniekošanas reģionā. Savā līdzšinējā saimnieciskajā darbībā SIA “Getliņi EKO” ir veikusi dažādus ar atkritumu apsaimniekošanu saistītus pasākumus, tajā skaitā veicinājusi iedzīvotāju aktīvu iesaisti atkritumu šķirošanā, to rašanās novēršanā un samazināšanā. Tādējādi, veicot līdzšinējo saimniecisko darbību, kapitālsabiedrība ir īstenojusi tai noteiktos mērķus, vienlaikus piesaistot darbiniekus un speciālistus,  pilnveidojot viņu prasmes un iemaņas, kā rezultātā tās rīcībā ir tādi cilvēkresursi/darbaspēks, kas spēj detalizēti iedziļināties atkritumu apsaimniekošanas nozares specifikā un kas pārzina ar šo nozari saistītās nianses.

Rīgas dome ar 01.12.2021. lēmumu Nr. 1049 “Par Rīgas valstspilsētas pašvaldības tiešās līdzdalības saglabāšanu SIA “Getliņi EKO”” ir izvērtējusi tās dalību SIA “Getliņi EKO”, konstatējot, ka kapitālsabiedrības darbība atbilst Valsts pārvaldes iekārtas likuma 88. pantam, kā arī noteikusi tās vispārīgo stratēģisko mērķi – nodrošināt kvalitatīvu pieņemto atkritumu apsaimniekošanu un sabiedrības informēšanu, lai samazinātu vides piesārņojumu un noglabājamo atkritumu apjomu, vienlaikus veicinot efektīvu resursu izmantošanu un aprites ekonomiku.

Rīgas attīstības programmā 2022.–2027. gadam kā viens no mērķiem, uz kura īstenošanu Pašvaldība tiecas, paredzēta tādas vides kvalitātes radīšana, kas labvēlīgi ietekmē iedzīvotāju veselību, labsajūtu un vēlmi būt fiziski, sociāli un ekonomiski aktīviem; veidot un uzturēt patīkamu, daudzveidīgu un klimata pārmaiņām pielāgotu vidi, kurā dabā balstīti risinājumi sekmē vides kvalitāti, pielāgošanos klimata pārmaiņām un klimata pārmaiņu mazināšanu. Attiecīgā mērķa īstenošanai Pašvaldība citstarp izvirzījusi uzdevumu samazināt atkritumu apjomu, kā arī būtiski veicināt dalīto kritumu vākšanu un šķiroto atkritumu īpatsvaru, veicināt bioloģisko noārdāmo atkritumu apsaimniekošanu un aprites ekonomikas principu ieviešanu. Būtisks ir Pašvaldības piemērs, organizējot savu darbu, kā arī rosinot iedzīvotājus un uzņēmējus mainīt savus paradumus un pielāgot tos ilgtspējīgas saimniekošanas principiem. Nepieciešams uzlabot dalītās atkritumu savākšanas punktu pieejamību un integrēšanu pilsētvidē.

Vides aizsardzības jautājumu, kas citstarp ietver arī atkritumu apsaimniekošanas nozari, būtiskums uzsvērts arī Rīgas ilgtspējīgas attīstības stratēģijā līdz 2030. gadam, kurā noteikts, ka Pašvaldībai jāizveido un jāuztur sakārtota un apkārtējai videi nekaitīga atkritumu apsaimniekošanas sistēma Rīgā, t. sk. jāatrisina zaļo atkritumu novietošanas un kompostēšanas problēma pilsētā. Jāveicina izmantojamā sadzīves atkritumu poligona infrastruktūras attīstība tā darbības laika pagarināšanai, paredzot atkritumu šķirošanas līniju un dedzināšanas iespējas.

Vērtējot arī no saimnieciskuma, lietderības un efektivitātes principa viedokļa, secināms, ka SIA “Getliņi EKO” spētu veikt Atkritumu apsaimniekošanas likuma 10.1 panta otrajā daļā noteiktos pārvaldes uzdevumus ar vislielāko ieguvumu, vienlaikus nodrošinot optimālāko resursu patēriņu. Proti, SIA “Getliņi EKO” rīcībā jau šobrīd ir augsti kvalificēti savas jomas speciālisti, kā arī, ņemot vērā SIA “Getliņi EKO” ilglaicīgo un stabilo pakalpojumu sniegšanu, nepārtraukti attīstot savu saimniecisko darbību, lai nodrošinātu ne tikai uz klientiem vērstus pakalpojumus, bet arī lai nodrošinātu starptautisko un nacionālo tiesību normu prasību un mērķu izpildi, nav šaubu, ka kapitālsabiedrība ar savu līdzšinējo darbību ir pierādījusi sevi kā komersantu, kas ir vērsts uz rezultātu un mērķu sasniegšanu, pakalpojumu un informācijas pieejamību, vienlaikus efektīvi izmantojot tās rīcībā esošos finanšu līdzekļus, pieredzi un cilvēkresursus.

Konkrētajā gadījumā, ņemot vērā apstākli, ka SIA “Getliņi EKO” rīcībā jau šobrīd ir nepieciešamā ar atkritumu apsaimniekošanu saistītā infrastruktūra, kā arī faktu, ka SIA “Getliņi EKO” savu saimniecisko darbību īsteno jau vairāk nekā divdesmit gadu, nemitīgi pilnveidojot un attīstot ar atkritumu apsaimniekošanu saistītos pakalpojumus un piesaistot augsta līmeņa savas jomas speciālistus, turklāt kopumā vērtējot līdzšinējo kapitālsabiedrības darbību, secināms, ka SIA “Getliņi EKO” kā Viduslatvijas 
AARC “Getliņi” var attiecīgos Atkritumu apsaimniekošanas likuma 10.1 panta otrajā daļā minētos pārvaldes uzdevumus veikt efektīvāk – Pašvaldības ieskatā Atkritumu apsaimniekošanas likuma 10.1 panta otrajā daļā minētie pārvaldes uzdevumi ir deleģējami SIA “Getliņi EKO” kā Viduslatvijas AARC “Getliņi”.
Saskaņā ar Pašvaldību likuma 4. panta ceturtajā daļā noteikto, autonomo funkciju izpildi finansē no pašvaldības budžeta, ja likumā nav noteikts citādi.

Saskaņā ar Atkritumu apsaimniekošanas likuma 41. panta pirmās daļas 1., 6. un 10. punktu nešķirotu sadzīves atkritumu apstrādes tarifā citstarp iekļauj izmaksas par atkritumu poligona, kā arī atkritumu apsaimniekošanas reģionālā centra darbības administrēšanai un nodrošināšanai nepieciešamās infrastruktūras ierīkošanu un ekspluatāciju, tādu sabiedrības izglītības pasākumu nodrošināšanu, kuri vērsti uz attiecīgā atkritumu apsaimniekošanas reģiona atkritumu radītāju izglītošanu atkritumu apsaimniekošanas jomā, pētniecības un attīstības darbībām, kas vērstas uz atkritumu poligonos apglabājamo atkritumu daudzuma samazināšanu.

No minētā izriet, ka deleģētā pārvaldes uzdevuma izpildei nepieciešamais finansējums tiek nodrošināts no ieņēmumiem no nešķirotu sadzīves atkritumu apstrādes tarifa un Pašvaldībai nav nepieciešamības gadskārtējā budžetā plānot finansējumu pārvaldes uzdevuma izpildes nodrošināšanai. Tādējādi ar pārvaldes uzdevuma deleģēšanu netiek radīts papildu administratīvs un finansiāls slogs Pašvaldības budžetam.

Ievērojot nepieciešamību veikt SIA “Getliņi EKO” kā AARC darbības uzraudzību saistībā ar AARC darbību un tam noteikto uzdevumu izpildi, kā arī to, ka saskaņā ar Plānu Viduslatvijas atkritumu apsaimniekošanas reģionā paredzēts izveidot divus AARC uz sadzīves atkritumu poligona “Getliņi” un sadzīves atkritumu poligona “Brakšķi” bāzes, būtu ieceļams Pašvaldības pārstāvis AARC “Getliņi” (SIA “Getliņi EKO”) uzraudzības padomē, kā arī Viduslatvijas atkritumu apsaimniekošanas reģiona AARC uzraudzības padomē, kurā tiek uzraudzīta un koordinēta savstarpējā komunikācija un darbību sinhronizācija abu Viduslatvijas AARC starpā.

Ņemot vērā iepriekšminēto un pamatojoties uz Pašvaldību likuma 10. panta pirmās daļas 21. punktu, Atkritumu apsaimniekošanas likuma 10.1 panta otro daļu un pārejas noteikumu 56. punktu, Valsts pārvaldes iekārtas likuma 40. panta pirmo un otro daļu, 42. panta pirmo daļu, 45. panta otro daļu, Rīgas dome nolemj:

1. Izveidot Viduslatvijas atkritumu apsaimniekošanas reģionālo centru “Getliņi” –
 SIA “Getliņi EKO” (reģistrācijas Nr. 40003367816).

2. Apstiprināt Viduslatvijas atkritumu apsaimniekošanas reģionālā centra “Getliņi” reglamentu.

3. Apstiprināt pārvaldes uzdevumu deleģēšanas līguma ar Viduslatvijas atkritumu apsaimniekošanas reģionālo centru “Getliņi” – SIA “Getliņi EKO” (reģistrācijas Nr. 40003367816) par Atkritumu apsaimniekošanas likuma 10.1 panta otrajā daļā minēto pārvaldes uzdevumu deleģēšanu (turpmāk – deleģēšanas līgums) projektu.

4. Pilnvarot Rīgas domes priekšsēdētāju parakstīt deleģēšanas līgumu.

5. Uzdot Rīgas valstspilsētas pašvaldības Mājokļu un vides departamentam piecu darba dienu laikā pēc deleģēšanas līguma parakstīšanas nosūtīt noslēgto līgumu informācijai Viedās administrācijas un reģionālās attīstības ministrijai.

6. Uzdot Rīgas valstspilsētas pašvaldības Centrālās administrācijas Komunikācijas pārvaldei piecu darba dienu laikā pēc deleģēšanas līguma noslēgšanas publicēt to Rīgas valstspilsētas pašvaldības tīmekļvietnē www.riga.lv.
7. Iecelt Rīgas valstspilsētas pašvaldības Mājokļu un vides departamenta Vides pārvaldes priekšnieci Eviju Meģi par Rīgas valstspilsētas pašvaldības pārstāvi:

7.1. Viduslatvijas atkritumu apsaimniekošanas reģionālā centra “Getliņi” – SIA “Getliņi EKO” (reģistrācijas Nr. 40003367816) uzraudzības padomē;

7.2. Viduslatvijas atkritumu apsaimniekošanas reģiona atkritumu apsaimniekošanas reģionālo centru uzraudzības padomē.

8. Rīgas valstspilsētas pašvaldības Mājokļu un vides departaments un Rīgas valstspilsētas pašvaldības Centrālās administrācijas Komunikācijas pārvalde ir atbildīga par lēmuma izpildi.

